OpenLLM-France/wikimedia huggingface dataset:
# Traditio legis

La traditio legis va ser una de les principals creacions de la primera iconografia cristiana. Pròpia de l'art paleocristià, mostra Crist en el moment d'entregar el rotlle de la Llei a sant Pere en presència de sant Pau i representa la transmissió del missatge evangèlic als apòstols. El contingut teològic és important i es mostra amb riquesa de detalls, i el sentit polític és clar: el fet que sant Pere, el "pare de l'Església", sigui el perceptor no és gratuït, ja que és en ell que es fonamenta l'autoritat papal.
Inicialment elaborades amb tècniques escultòriques i musives, ràpidament en feren ús altres arts, com l'ebúrnia, l'orfebreria, la pintura mural, la miniatura… Va començar a ser utilitzat en el context funerari i les primeres mostres es troben en sarcòfags, sovint en estuc. S'utilitzà en l'àmbit territorial de l'Imperi Romà i en estils posteriors al paleocristià: carolingi, otonià i romànic principalment. El nom donat a aquest tipus de representació prové d'un mosaic a la cúpula del baptisteri de San Giovanni in Fonte a Nàpols que mostra Crist entregant a Pere un pergamí en el qual apareixen les paraules "DOMINUS LEGEM DAT".
Les influències de l'escena es troben en la tradició imperial romana en la qual és l'emperador qui fa entrega d'un document a un subordinat. El cristianisme va adaptar el contingut al seu missatge ideològic, sovint incloent el símbol de Crist, XP (χριστoς, khristós), i és freqüent que a Jesús situat entre Pere i Pau s'hi afegeixin altres personatges, normalment altres apòstols, però també bisbes, clergues, donants.
Una mostra de traditio legis és el Sarcòfag de Leocadi, conservat al Museu Nacional Arqueològic de Tarragona, on Pere rep la Llei amb les mans cobertes, tal com es rebien dels emperadors com a símbol de respecte. Mostra de la importància atorgada a l'escena, una d'elles es va ubicar a l'absis de l'antiga basílica de Sant Pere de Roma; aquí, Crist apareix dempeus sobre els quatre rius del paradís donant el rotlle de la Llei a Pere, que se situa a la seva esquerra davant de Pau celebrant.
* Sarcòfag d'Stilicone, estuc de ~385. Museo Civiltà Romana, Roma.
* «DOMINUS LEGEM DAT», mosaic de ~390. Baptisteri de San Giovanni in Fonte.
* Capitell malmès amb traditio legis, talla en pedra de Montjuïc del ss. XII-XIII. Sant Cugat del Vallès.

## Vegeu també

* Símbols del cristianisme

## Notes

* ↑ Castelnuovo, Enrico; Sergi, Giuseppe. «SEGRE MONTEL, Constanza. "Mosaico"». A: Arte e historia en la Edad Media (en castellà). Madrid: Akal, 2013, p. 570. ISBN 978-84-460-2496-5.
* ↑ Castelnuovo, Enrico; Sergi, Giuseppe. «EXNER, Matthias. "Estucos"». A: Arte e historia en la Edad Media (en castellà). Madrid: Akal, 2013, p. 517-518. ISBN 978-84-460-2496-5.
* ↑ Ensoli, Serena; La Rocca, Eugenio. Aurea Roma: dalla città pagana alla città cristiana, 2000.

## Referències

* ↑ El Gènesi descriu la Terra com un quadrat que sura a l'Univers i en el seu centre hi neixen quatre rius en direcció als punts cardinals; els quatre rius dibuixen una creu.

## Enllaços externs

* Sarcófago Traditio Legis, a Arte paleocristiano. Escultura funeraria en relieve Arxivat 2014-03-01 a Wayback Machine.
# Tradouwpas

Tradouwpas, en català: pas Tradouw; és un pas de muntanya al Cap Occidental de la ruta regional R324 a través de les muntanyes Langeberg. El pas connecta Swellendam a la N2 per Suurbraak amb Barrydale a la R62 al Petit Karoo. El coll té una longitud de 12 km, arriba a una alçada de 351 m sobre el nivell del mar i un pendent màxim de 1:10.

## Història

El pas va ser construït per Thomas Charles John Bain. El projecte va començar el 1869 i el pas va ser obert al trànsit el 27 d'octubre de 1873 per Sir Henry Barkly. El pas va rebre el nom de Southeyspas (Pas Southeys) per honorar un antic magistrat de Swellendam, però el nom no era popular. Al costat nord del coll, la carretera va ser arrasada el 1875, 1902 i 1906. Després, es va reconstruir el tram de carretera corresponent 18 metres més amunt. El 1979, es van reconstruir 13 km del pas segons els estàndards moderns. El nom Tradouw deriva d'una paraula Khoi que significa "camí de les dones".

## Fonts

* Erasmus, B.P.J.: Op Pad in Suid-Afrika. Jeppestown: Ball, 2010. ISBN 978-1-86842-149-7
* Ross, Graham: The romance of Cape mountain passes. Kaapstad: Sunbird, 2011. ISBN 978-1-920289-51-5
* Standard Encyclopaedia of Southern Africa, deel 10. Kaapstad: Nasou, 1974. ISBN 0-625-00326-8
* Whitehead, Marion: Passes and poorts
# Torres de Puigsardina

Les Torres de Puigsardina són dues torres de telegrafia en desús de Riudarenes (Selva). És una obra inclosa a l'Inventari del Patrimoni Arquitectònic de Catalunya.

## Descripció

Al cim del turó s'alcen dues torres atalussades de planta quadrada disposades de forma asimètrica. La de ponent té totes quatre parets orientades seguint els punts cardinals de 6,05 x 6,05 m i 90 cm de gruix màxim. És de tres plantes, d'uns 3 m cadascuna, amb tres espitlleres per mur a la part inferior. L'entrada es troba a la paret sud de la segona planta i s'hi accedia per un pas elevat sostingut per una pilastra. La torre de llevant té les parets orientades en diagonal respecte als punts cardinals. La planta és lleugerament rectangular, de 6,05 x 5,85 m, i les característiques constructives són similars a l'altre. Té dues plantes i terrat espitllerat amb garita de vigilància. L'accés també es troba a nivell de la segona planta a través d'un pas elevat sostingut per una pilastra quadrangular. El conjunt està envoltat per un fossat format per una rasa excavada a la roca i murs afegits de pedres lligades amb argamassa que té una amplada que oscil·la entre els 3 i els 4,25 metres i una profunditat d'uns 2,25 metres.

## Història

En el mateix lloc s'hi han recollit diversos materials (vernís negre, àmfores ibèriques i itàliques, dolium, tegula...) i un recinte emmurallat que indiquen l'existència d'un hàbitat del segle ii aC.
Les torres de Puigsardina pertanyen a les línies, general i militar, de telegrafia òptica Barcelona-La Jonquera que van estar en funcionament a mitjan segle xix. La línia militar, la de llevant, entrà en funcionament l'any 1849 i es comunicava amb Maçanet (castell de Torcafelló) i Brunyola (torre emboscada). La de ponent és la de la línia general que comunicava amb Puig Marí i amb la torre del Castell de Brunyola i entrà en funcionament cap a les mateixes dates. La irrupció de la telegrafia elèctrica al cap d'uns deu anys provocà el seu abandonament.

## Referències

* ↑ Llinàs i Pol, Joan «L'hàbitat del del segle II a. C. i les torres de Puig Ardina (Riudarenes)». Quaderns de la Selva, 6, 1993, pàg. 31-48. ISSN: 2385-4480.
* 1 2 3 «Torres de Puigsardina». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 25 agost 2017].
* ↑ «Mapa GPS Torres de Telegrafia Òptica».
* ↑ Arjona, Josep Maria Les terres gironines connectades a Europa abans d’internet (2a part - Les torres militars: La doble línia catalana).

## Vegeu també

* Telegrafia òptica
* Llista de les torres de telegrafia òptica de Catalunya
# Turmion Kätilöt

Turmion Kätilöt és una grup de metal industrial finlandès fundat l'any 2003 per MC Raaka Pee i DJ Vastapallo.

## Discografia
### Àlbums d'estudi

* Hoitovirhe (2004)
* Pirun nyrkki (2006)
* U.S.C.H! (2008)
* Perstechnique (2011)
* Technodiktator (2013)
* Diskovibrator (2015)
* Dance Panique (2017)
* Universal Satan (2018)
* Global Warning (2020)
* Omen X (2023)

### Recopilacions

* Mitä Näitä Nyt Oli (2012)

### EP

* Niuva 20 (2005)

## Referències

* ↑ «TURMION KÄTILÖT» (en castellà). Metalcry.com. [Consulta: 20 abril 2023].
* ↑ Tilkin, Laureline. «Interview with Turmion Kätilöt — “We sing about people to the people.”» (en anglès americà), 27-03-2020. [Consulta: 20 abril 2023].
* ↑ «Turmion Kätilöt - Usch!» (en castellà). Insonoro.com, 25-11-2009. [Consulta: 20 abril 2023].
* ↑ «TURMION KÄTILÖT lanzan nuevo álbum y vídeo para "Naitu".» (en castellà). TNT Radiorock, 22-04-2020. [Consulta: 20 abril 2023].
* ↑ «Turmion Katilot - Omen X - 2023» (en castellà). Metallerium.com. [Consulta: 20 abril 2023].
# Turmeda

Turmeda és una partida del terme municipal de Tremp, al Pallars Jussà, dins de l'antic terme ribagorçà de Sapeira.
Està situada al nord-est de l'antic poble d'Esplugafreda i al sud-est de Sapeira, a la vall del barranc de Turmeda. És als peus -sud- de la Roca de Turmeda, extrem occidental del serrat que davalla de ka Roca del Forat dels Coloms.

## Enllaços externs

* Institut Cartogràfic de Catalunya
# Torricella-Taverne

Torricella-Taverne és un municipi del cantó de Ticino (Suïssa), situat al districte de Lugano.

## Referències

* ↑ «Liste officielle des communes de la Suisse - 01.01.2021» (en francès). Oficina Federal d'Estadística. [Consulta: 8 gener 2021].
# Trinomys albispinus

Trinomys albispinus és una espècie de mamífer rosegador de la família de les rates espinoses. És endèmica del nord-est del Brasil. Els seus hàbitats naturals són els boscos climàcics, la caatinga i, per sobre dels 1.000 msnm, les sabanes i els herbassars. El seu entorn està afectat per la destrucció i fragmentació de l'hàbitat.

## Referències

* ↑ Catzeflis, F.; Patton J.; Percequillo, A.; Bonvicino, C.; Weksler, M. Trinomys albispinus. UICN 2008. Llista Vermella d'espècies amenaçades de la UICN, edició 2008, consultada el 18 juliol 2015.
# Turó de Noé

El Turó de Noé és una muntanya de 305 metres que es troba al municipi de Sant Iscle de Vallalta, a la comarca del Maresme.

## Referències

* ↑ Altituds preses del Mapa Topogràfic de Catalunya 1:10.000 de l'Institut Cartogràfic de Catalunya
# Trèvol de copa

El trèvol de copa (Trifolium cyathiferum) és una planta herbàcia de la família de les fabàcies.

## Descripció

Herba anual vellosa amb tiges dretes de 10 a 50 centímetres d'alçada. Tenen petites fulles trifoliades que creixen de manera alternada per la tija, cada fulla té 2 estípules a la base del llarg pecíol, que porta 3 folíols amb marges dentats. Aquests folíols naixen dels peduncles de les aixelles de fulles.
Les flors, d'unes 5 a 30, estan agrupades i col·locades dins d'un capítol. Aquest està suportat per un involucre poc lobulat, marcadament nervat i finament dentat. Els capítols són de 5 a 15 mil·límetres de llarg i més o menys de la mateixa amplada. Les petites flors són uns 2 a 5 mil·límetres de llarg i tenen simetria bilateral. El calze té d'uns 13 a 20 tubs nervats i 5 dents, el menor té 3 dents cadascú d'ells amb 2 o 3 àpexs. La corol·la pot ser blanca, crema o rosa, i és gairebé tan llarga com les puntes de les dents del calze, i consta d'un estàndard, les ales i una quilla. El fruit és una beina generalment amb 2 llavors cadascuna.

## Distribució

Aquesta espècie creix en la part occidental d'Amèrica del Nord. Com per exemple es troba a la Costa de Califòrnia en llocs com Les Muntanyes de l'Anell.

## Referències

* https://fieldguide.mt.gov/speciesDetail.aspx?elcode=PDFAB400N0
# Stanisław Wielgus

Stanisław Wielgus (Wierzchowiska Drugie, 23 d'abril de 1939) és l'arquebisbe emèrit de Varsòvia. Fou designat com a arquebisbe pel papa Benet XVI el 6 de desembre del 2006. El 5 de gener del 2007 prengué possessió del seu càrrec i el 7 de gener hi renuncià, una hora abans de la seva cerimònia d'investidura pública, a causa d'un escàndol que el relacionava amb la seva cooperació amb la Służba Bezpieczeństwa (Policia Secreta Comunista Polonesa). L'arquebisbe Wielgus és el cap eclesiàstic de més alt rang a admetre que accedí a espiar per a un règim comunista a l'Europa de l'Est. És membre de l'Acadèmia Europea de les Ciències i les Arts.

## Referències

* ↑ «El arzobispo de Varsovia dimite tras conocerse sus lazos con el régimen comunista» (en castellà). Ediciones EL PAÍS, 07 ene 2007. [Consulta: 22 gener 2023].
# Ratolí marsupial fuliginós

El ratolí marsupial fuliginós (Sminthopsis fuliginosus) és una espècie de ratolí marsupial originària d'Austràlia Occidental. És un dels Sminthopsis menys coneguts i la UICN considera que hi ha dades insuficients per avaluar-ne l'estat de conservació. Antigament es creia que era una subespècie del ratolí marsupial cuaprim (S. murina).

## Referències

* ↑ Australian Marsupial and Monotreme Specialist Group (1996). Sminthopsis fuliginosus. Llista Vermella de la UICN, Unió Internacional per a la Conservació de la Natura, 2006. Consultat el 02-02-2007 (en anglès).
Espècies vivents de dasiüromorfs :
Regne Animalia · Embrancament Chordata · Classe Mammalia · Infraclasse Metatheria :
Família Dasyuridae, subfamília Dasyurinae :
Família Dasyuridae, subfamília Sminthopsinae :
Família Myrmecobiidae :
# Poblana

«Poblana» té aquests significats:
* Pertanyent a la Pobla de Vallbona
* Poblana, gènere de peixos de la família dels aterínids
# Barrica

Una barrica és un recipient de líquids alcohòlics idèntic a la bota de fusta, però més gran. La seva capacitat varia en un interval que va dels 200 litres als 360, tot i que la de 225 litres és la majoritària (coneguda com a barrica bordelesa). Els cèrcols que estrenyen les dogues solen ser 6. Tot i que avui dia la majoria estan fetes de roure francès o americà, antigament als Països Catalans es feien de fusta de castanyer.
Històricament s'utilitzava per transportar vi, aiguardent i altres líquids en vaixell. Però avui dia el seu ús és fonamentalment enològic: Les barriques s'instal·len als cellers frescos: per tal que contribueixin al procés de vinificació. Al seu interior el vi es deixa envellir, microoxigenant-se a poc a poc en temporades que poden anar des d'uns mesos a diversos anys. Les complexes reaccions químiques, físiques i biològiques que se'n deriven milloren el vi i el modifiquen organolèpticament.

## Referències

* ↑ Mestre i Campi, Jesús (director). Diccionari d'Història de Catalunya. Edicions 62, 1998, p. 107, entrada: "barrica". ISBN 84-297-3521-6.
* ↑ «Barrica». Gran Enciclopèdia Catalana. Barcelona: Grup Enciclopèdia Catalana.
# Luis Llorens Torres

Luis Llorens Torres (Collores, Juana Díaz, 14 de maig de 1876 - San Juan, 16 de juny de 1944) fou un poeta, dramaturg i polític porto-riqueny.
Lloréns Torres va néixer a Juana Díaz, Puerto Rico, els seus pares, Luis Llorens i Marcelina de Torres, van ser els propietaris d'una plantació de cafè. A Collores (un barri de Juana Díaz), Llorens Torres va estar sempre en contacte amb la natura, que representa l'amor que sentia per la natura i el país. Ell sempre va dir que estava orgullós de venir de "Collores". El seu avi català, Josep de Llorens i Robles, havia emigrat des de Figueres.
Luis Llorens Torres va anar a l'escola a Mayagüez i Maricao. Se'n va anar a Espanya després d'haver acabat els seus estudis secundaris a l'illa i va estudiar a la Universitat de Barcelona, on va començar els seus estudis i després va estudiar Filosofia i Lletres a la Universitat de Granada, on va obtenir un doctorat i el seu títol d'advocat. A Espanya va publicar el seu primer llibre de versos poètics «Al Pie de la Alhambra».
Lloréns Torres va tornar a Puerto Rico en 1901, es va casar i es va traslladar a Ponce on va establir el seu propi bufet d'advocats (amb Nemesio Canals) i va col·laborar amb el diari Lienzos del Solar. Durant aquest temps va escriure algunes de les seves millors obres. També es va reunir amb nombrosos poetes com Julia de Burgos.
Quan Lloréns Torres va tornar a Puerto Rico es va trobar amb una situació política completament diferent a la que havia deixat al marxar. Puerto Rico havia estat envaït pels Estats Units durant la Campanya de Puerto Rico de la Guerra hispano-estatunidenca el 1898. Això va motivar Llorens Torres per unir-se al Partido Unión de Puerto Rico. L'ideal de la independència de l'illa. Va transmetre les seves creences al públic a través del seu poema "L'aneguet lleig" (El patito feo). Es va convertir en un membre de la legislatura de Puerto Rico i va ser nomenat a la Cambra de Delegats (Cambra de Representants de Puerto Rico) de 1908 a 1910 en representació del municipi de Ponce. El 8 de febrer de 1912, juntament amb Rosendo Matienzo Cintrón i Manuel Zeno Gandia, va escriure un manifest que afirmava que havia arribat el moment perquè Puerto Rico tingués la seva independència. Aquest any Lloréns Torres, Rosendo Matienzo Cintrón, Manuel Zeno Gandia, Eugenio Benítez Castaño i Pedro Franceschi van fundar el Partit de la Independència, que va ser el primer partit en la història de l'illa de voler exclusivament la independència de Puerto Rico. El 1913, Llorens Torres va cofundar amb Nemesio Canals La Revista de las Antillas, una publicació literària. D'acord amb Lloréns Torres la creu blanca sobre la bandera de la Revolució de Lares representa l'anhel de redempció pàtria; els quadrats vermells, la sang vessada pels herois de la rebel·lió i l'estrella blanca al quadrat blau representa la llibertat.

## Referències

* ↑ Iván A. Schulman; Evelyn Picon Garfield «Luis Llorens Torres». A: Poesía modernista hispanoamericana y española: antología. La Editorial, UPR, 1999, p. 181–185. ISBN 978-0-8477-0348-7.
* ↑ Marrero, C. (1968). Luis Llorens Torres, vida y obra.
* ↑ Biografia
# Lízib

Lízib (rus: Лызиб) és un poble del krai de Perm, a Rússia, que pertany al districte rural de Solikamski. El 2010 tenia 82 habitants.

## Referències

* ↑ «ВПН-2010. Численность и размещение населения Пермского края» (en rus). Arxivat de l'original el 2013-08-31. [Consulta: 10 setembre 2014].
# Lòbul de l'ínsula

El lòbul de la ínsula (o senzillament ínsula) és el lòbul cerebral situat profundament en la cissura de Silvi i unit íntimament al cos estriat, del qual forma l'escorça. També és anomenat ínsula de Reil, lòbul del cos estriat, lòbul central i lòbul cobert. El recobreixen els lòbuls frontal, temporal i parietal, que li formen un veritable opercle; separat de les estructures que l'envolten per solcs, presenta una disposició que recorda una illa. No ocupa tota l'extensió de la cissura de Silvi; en queden fora la porció inicial d'aquesta cissura o regió preinsular i la porció posterior o retroinsular. El constitueixen dos lobels: l'anterior, amb tres circumvolucions, i el posterior, amb dues.
Quan es fan conscients les sensacions interoceptives, l'ínsula s'activa.

## Bibliografia

* Diccionari Enciclopèdic de Medicina
# Lorsch

Lorsch és una petita ciutat del sud-oest d'Alemanya situada al districte de Bergstraße, dins el land de Hessen, a 60 km al sud de Frankfurt. El 2015 tenia 13.715 habitants. Es troba vora el riu Weschnitz, tributari del Rin.
És famosa per la seva cèlebre abadia benedictina, panteó dels reis carolingis i un dels grans centres de l'art preromànic. En destaca el Codex Aureus Laurensius, un evangeli miniat de l'època de Carlemany, escrit entre els anys 778 i 820, que va ser trobat per primer cop a l'abadia i que actualment es conserva fragmentàriament a la Biblioteca Vaticana, al Victoria and Albert Museum de Londres i a la Biblioteca Battyaneum d'Alba Iulia. L'abadia de Lorsch fou declarada Patrimoni de la Humanitat per la UNESCO el 1991.

## Vegeu també

* Abadia de Lorsch.

## Enllaços externs

* Pàgina oficial de la ciutat Arxivat 2015-08-01 a Wayback Machine. (alemany) (anglès).
# Los Planells (Espluga de Serra)

Los Planells és una plana de muntanya del terme municipal de Tremp, dins de l'antic terme ribagorçà d'Espluga de Serra, al Pallars Jussà.
Està situada al vessant sud-oest de la Serra de Sant Gervàs, al sud-oest de la Pala del Teller, a l'esquerra del barranc de les Basses. L'antic poble de Miralles és al sud-oest d'aquest lloc.

## Enllaços externs

* Institut Cartogràfic de Catalunya
# Los Planells (Torallola)

Los Planells són unes planes del terme municipal de Conca de Dalt, a l'antic terme de Toralla i Serradell, al Pallars Jussà, en territori que havia estat del poble de Torallola.
Es troben a l'extrem sud de l'antic terme de Toralla i Serradell, al sud del poble de Torallola, a ponent de Sant Joan de Vinyafrescal i al sud-est de Sensui. És a l'esquerra del barranc del Solà.

## Enllaços externs

* Institut Cartogràfic de Catalunya
# Mahmil

El mahmil és una caixa amb forma cònica coberta de garlandes i inscripcions en què es transporta la kiswa (la tela que serveix per cobrir la Kaba a la Meca).

## Referències

* ↑ El-Shamma Rawan Radwan, M. «When the Kaaba's Kiswa came from Egypt» (en anglès). Arab News, 1 agost 2019. [Consulta: 13 febrer 2021].
# Mahmoud El-Nigero

Mahmoud El-Nigero (àrab: محمود النيجرو) (Egipte, valor desconegut - segle XX) fou un futbolista egipci de la dècada de 1930.
Fou internacional amb la selecció d'Egipte amb la qual participà en la Copa del Món de futbol de 1934.
Pel que fa a clubs, destacà a Cairo Shourta Police.

## Referències

* ↑ Copa do Mundo da FIFA Itália 1934 Arxivat 2011-08-11 a Wayback Machine.
* ↑ Perfil a soccerway.com
# Manage

Manage (en való Manadje) és un municipi belga de la província d'Hainaut a la regió valona. Comprèn les localitats de Manage, Bellecourt, Bois-d'Haine, Fayt-lez-Manage i La Hestre. Limita amb els municipis de Chapelle-lez-Herlaimont, La Louvière, Morlanwelz i Seneffe.

## Agermanaments

* Landrecies
* Sent Laurenç de Medoc
* Bevagna

## Referències

* ↑ «Manage». Gran Enciclopèdia Catalana. Barcelona: Grup Enciclopèdia Catalana.
Viccionari
# Mancomunitats de Mallorca

Les mancomunitats de l'illa de Mallorca són, d'acord amb el que es descriu des de l'observatori de polítiques locals (Consell de Mallorca), sis: la mancomunitat del Pla de Mallorca, la mancomunitat des Raiguer, la mancomunitat de Tramuntana, la mancomunitat Nord, la mancomunitat Sud-Mallorca i la mancomunitat del Migjorn.

## Referències

* ↑ «Les Mancomunitats a Mallorca».
* ↑ «Centre documentació municipal (CEDOMU)-Pàgines Webs de les Mancomunitats». [Consulta: 9 juny 2023].